左蠡亭重九夕同東美翫月勸酒
作者：郭祥正
朝代：宋

paragraphs: 平生看月無今宵，一亭危在山之椒。
下瞰揚瀾連左蠡，白琉璃地覆鮫綃。
欲披錦袍搥鼓過，世無賀老誰相和。
屈原憔悴湘水濱，夷齊自守西山餓。
且來登高望明月，拂拂霜風濯煩熱。
身心都在清凉宮，一點無塵光皎潔。
與君同游執君手，况逢令節當重九。
不憂短髮還吹帽，頭上有巾先漉酒。
飲醇酒，望明月。
我歸姑孰溪，君赴黄金闕。
明年此會知誰健，細看茱茰莫輕别。